  Туспуктэм: Данил Кузнецов Наталия Сильвестрова Удмуртиын таяз ужан арняе куазь чалмыт но шундыё луоз. Со сярысь улосвыл Гидрометцентрлэн пресс-службаез ивортӥз. 23-тӥ толшоре уйин -16…-21 градусозь кезьытскоз, нуназе температура -10…-15 градусозь ӝутскоз. Вирнуналэ, 24-тӥ толшоре, уйин -11…-16, нуназе -9…-10 градус возиськоз. Интыосын, тужгес ик уйпал ёросъёсын, кӧня ке лымыялоз. Уйин тӧл кужмоялоз, секундскын 9-14 метрозь пельтоз. Покчиарняе, 25-тӥ толшоре, температура шӧдскымон уз воштӥськы, дырын-дырын лымы усёз, уйин тросгес, нуназе – ӧжыт. Удмуртарняе, 26-тӥ толшоре, уйин -12…-17, нуназе -8…-13 градус луоз. Интыосын кӧня ке лымыялоз. Нырысь-валысь чакланъёсъя, шутэтскон нуналъёсы но лымы усёз. Нош кылем арня пумын, 19-21 толшоре, Удмуртиын та толэзьлы лымы эсэплэн 65-145 процентэз усиз. Тужгес но трос лымыез Удмуртилэн шундыӝужан палаз пусйизы – 50 мм (Сьӧлтаысь метеостанциын). 20-21 толшоре Ижкарысь метеостанциын нунал ӵоже лымыянъя рекорд выльдӥськиз: котькуд нунал 11 мм лымы пусйизы. Азьвыл вылӥ тодметъёс кылем даурлэн шораз пусъемын вал: 1955-тӥ арын 20-тӥ толшоре 7,6 мм лымы усиз, 1954-тӥ арын 21-тӥ толшоре – 6,6 мм. Тодэ вайытом, зол лымыямен сэрен Удмуртиын федерал но куд-ог улосвыл сюресъёсты ворсазы. 22-тӥ толшоре улосвыл сюресъёсты вань транспортлы усьтӥзы, ферерал сюресэз - бадӟым машинаослы, автобусъёс понна сюбегатонъёс кельтэмын на. Ижкарын парковкаосы машинаосты дунтэк кельтыны луонлык азьланьтӥськоз. Тегъёс: куазь Гидрометцентр Удмуртия  